Роден е в 1850 година под името Зервудакис (Ζερβουδάκης) в главния град на остров Сифнос Аполония, известен и като Ставри и затова носи и името Пападоставрианос (Παπαδοσταυριανός). Учи в богословското училище на остров Халки и в Европа. Става дякон, а по-късно протосингел при родоската митрополия. В 1887 година е избран за епископ на Мир Ликийски. В 1892 година е назначен за митрополит в Сяр, където активно поддържа гръцката пропаганда в Македония. В 1909 година е прехвърлен в Кизическата епархия, а от 1913 година е халкидонски митрополит. След отказването от престола на Мелетий IV на 6 декември 1923 година е избран за негов приемник и сяда на трона на 30 декември.